Η **Κόμα Πεδρόζα** (*Coma Pedrosa*), είναι η υψηλότερη κορυφή και βουνό στο μικρό κράτος της Ανδόρρας, στα Πυρηναία, με υψόμετρο κορυφής 2.943 μέτρα. Είναι δημοφιλές βουνό στους ορειβάτες και έχει αρκετές ορεινές λίμνες, μερικές παγετωνικής προελεύσεως, με πλέον αξιοσημείωτη την Εστάνις ντε Βαγιάου στις δυτικές πλαγιές του. Κοντινότερος οικισμός είναι το χωριό Αρινσάλ. Στους ιστορικούς χρόνους το βουνό παρείχε ασφάλεια από εισβολείς στην Ανδόρρα. Σήμερα αποτελεί τμήμα εθνικού πάρκου.

Γεωγραφία
---------

Τελεφερίκ στην Αρινσάλ
Η Κόμα Πεδρόζα έχει πυραμιδοειδές σχήμα και βρίσκεται στη δυτική πλευρά της Ανδόρρας, στην Ενορία Λα Μασάνα, κοντά στα σύνορα με τη Γαλλία και την Ισπανία. Οι γεωγραφικές συντεταγμένες της είναι πλάτος 42°35΄26΄΄ Βόρειο και μήκος 1°26′41΄΄ Ανατολικό. Η Ανδόρρα, ως αποκλειστικά ορεινή χώρα των Πυρηναίων, έχει 65 κορυφές υψηλότερες των 2.000 μέτρων και από αυτές η Κόμα Πεδρόζα είναι η υψηλότερη, περίπου 24 μέτρα ψηλότερη από τον Μύτικα του Ολύμπου.

Η σχετικώς πρόσφατη έκθεσή της στον τουρισμό έχει προσελκύσει δεκάδες χιλιάδες τουρίστες. Οι χαμηλότερες πλαγιές της Κόμα Πεδρόζα έχουν μερικές καλλιεργήσιμες εκτάσεις, ενώ ψηλότερα οι πλαγιές καλύπτονται από δάσος. Η μεγάλη χιονοκάλυψη τους χειμερινούς μήνες παρέχει ευκαιρίες για σκι και αναρρίχηση σε πάγο, ενώ το καλοκαίρι υπάρχουν εύκολα μονοπάτια για πεζοπορία στην κοιλάδα του Αρινσάλ, μια πεζοπορία που μπορεί να συνεχισθεί στο έδαφος της Ισπανίας, στη Βαλ Φερέρα, μετά την ορεινή συνοριακή διάβαση Βαγιάου.

Το χωριό Αρινσάλ βρίσκεται στη στενή κοιλάδα κάτω από το βουνό. Η γύρω περιοχή είναι γνωστή με το ίδιο όνομα μονολεκτικά, ως Κομαπεδρόζα (*Comapedrosa*). Σήμερα αποτελεί τμήμα του εθνικού πάρκου *Parc Natural Comunal de les Valls del Comapedrosa* (= «Κοινοτικό Φυσικό Πάρκο των Κοιλάδων της Κομαπεδρόζα»), ενώ υπάρχει και ομώνυμος χείμαρρος, ο Κόμα Πεδρόζα.

### Χλωρίδα

Η δασική βλάστηση του βουνού και των κοιλάδων του αποτελείται από πεύκα, έλατα και σημύδες. Υψηλότερα υπάρχουν πολλοί αλπικοί λειμώνες. Το τουριστικό ρεύμα ασκεί πιέσεις στο περιβάλλον με καταφύγια, ξενοδοχεία, εστιατόρια και άλλες μονάδες που εξυπηρετούν τους τουρίστες.

Ορειβασία και χιονοδρομία
-------------------------

Η ανάβαση στην Κόμα Πεδρόζα αρχίζει από το χωριό Αρινσάλ, σε υψόμετρο 1.580 μέτρα. Από εκεί χρειάζονται περί τις 4 έως 4,5 ώρες για να φθάσει κάποιος στην κορυφή. Το πρώτο μέρος της αναβάσεως, περίπου μισή ώρα, γίνεται ακολουθώντας ένα πλατύ μονοπάτι. Η άνοδος συνεχίζεται σε μία απότομη πλαγιά, στη χαράδρα του χειμάρρου Κόμα Πεδρόζα και φθάνει στο καταφύγιο σε υψόμετρο 2.272 μέτρα, κοντά στη l'Estany de les Truites (= «Λίμνη με τις πέστροφες»). Μία ακόμα ώρα οδοιπορίας οδηγεί στην Estany Negre (= «Μαύρη Λίμνη»), ονομασμένη έτσι από το χρώμα της. Το τελευταίο τμήμα της διαδρομής είναι περίπου μία ώρα με δύσκολη ανάβαση σε πετρώδες έδαφος, από την Estany Negre μέχρι την υψηλότερη κορυφή της Ανδόρρας.

Στην κοιλάδα του Αρινσάλ υπάρχει χιονοδρομικό κέντρο για τους χειμερινούς μήνες. Οι πρώτοι αναβατήρες σκι εγκαταστάθηκαν το 1973. Το κέντρο απέχει 10 χιλιόμετρα βορειοδυτικά από την Ανδόρρα λα Βέλλα.

Παραπομπές
----------

1. 1 2  *d:Q31074657*. www.feec.cat/activitats/100-cims/cim/comapedrosa/. Ανακτήθηκε στις 12  Αυγούστου 2022.
2. ↑  Simonis, Damien (Οκτώβριος 2003). *Catalunya & the Costa Brava*. Lonely Planet. σελίδες 247–. ISBN 978-1-74059-381-6. Ανακτήθηκε στις 23 Δεκεμβρίου 2010.
3. ↑  Augustin, Byron (Ιανουάριος 2009). *Andorra*. Marshall Cavendish. σελίδες 8–. ISBN 978-0-7614-3122-0. Ανακτήθηκε στις 22 Δεκεμβρίου 2010.
4. ↑  Balari Y Jovany, Jose. *Orígens històrics de Catalunya* (στα Καταλανικά). Editorial MAXTOR. σελ. 60. ISBN 978-84-9761-677-5. Ανακτήθηκε στις 22 Δεκεμβρίου 2010.
5. 1 2  Augustin, Byron. *Andorra*. σελ. 8. Ανακτήθηκε στις 22 Δεκεμβρίου 2010.
6. ↑  Eur (13 Δεκεμβρίου 2002). *Western Europe 2003*. Europa. σελ. 41. ISBN 978-1-85743-152-0. Ανακτήθηκε στις 22 Μαρτίου 2010.
7. 1 2  «Coma Pedrosa». Summitpost.org. Ανακτήθηκε στις 22 Δεκεμβρίου 2010.
8. ↑  Alf Robertson· Jane Meadowcroft (Νοέμβριος 2005). *The Mountains Of Andorra: Walks, Scrambles, Via Ferratas, Treks*. Cicerone Press Limited. σελ. 46. ISBN 978-1-85284-424-0. Ανακτήθηκε στις 22 Δεκεμβρίου 2010.
9. ↑  Kev Reynolds (Οκτώβριος 2007). *Walks and Climbs in the Pyrenees*. Cicerone Press Limited. σελίδες 398–400. ISBN 978-1-85284-470-7. Ανακτήθηκε στις 22 Δεκεμβρίου 2010.
10. ↑  «The "Coma Pedrosa" 2942 m:Tackle the highest mountain in Andorra». Hola-andorra.com. Αρχειοθετήθηκε από το πρωτότυπο στις 4 Δεκεμβρίου 2012. Ανακτήθηκε στις 22 Δεκεμβρίου 2010.
11. ↑  Damien Simonis (15 Μαρτίου 2007). *Spain*. Lonely Planet. σελίδες 404–. ISBN 978-1-74104-554-3. Ανακτήθηκε στις 22 Δεκεμβρίου 2010.
12. ↑  Loretta Chilcoat· Reuben Acciano (15 Φεβρουαρίου 2005). *Western Europe*. Lonely Planet. σελ. 30. ISBN 978-1-74059-927-6. Ανακτήθηκε στις 22 Δεκεμβρίου 2010.

Εξωτερικοί σύνδεσμοι
--------------------

* Πεζοπορία στην Ανδόρρα
* Πεζοπορία στην Κόμα Πεδρόζα